
  REPUBLIKA HRVATSKA
TRGOVAČKI SUD U RIJECI
        Rijeka, Zadarska 1-3 


U   I M E   R E P U B L I K E   H R V A T S K E

R J E Š E N J E


Trgovački sud u Rijeci po Liljani Ugrin, kao stečajnom sucu, u stečajnog postupku nad dužnikom PRESIKA društvo s ograničenom odgovornošću za trgovinu i proizvodnju "u stečaju"  Labin, Pulska 2  ( MBS 040197898  – OIB 87294112830 )  dana 19. srpnja 2017.  


r i j e š i o     j e


I.	O b u s t a v l j a  s e   i   z a k l j u č u j e  stečajni postupak nad dužnikom PRESIKA društvo s ograničenom odgovornošću za trgovinu i proizvodnju "u stečaju"  Labin, Pulska 2  ( MBS 040197898  – OIB 87294112830 ).

II.	Ovo rješenje objavit će se na mrežnoj stranici e-Oglasne ploče sudova.

III.	Po pravomoćnosti rješenja o zaključenju postupka stečajni dužnik će se brisati iz sudskog registra.

IV.	Stečajni upravitelj će nakon obustave i zaključenja stečajnog postupka u ime stečajnog dužnika, a za račun stečajne mase nastaviti voditi postupke radi unovčenja imovine dužnika.


Obrazloženje


Stečajna upraviteljica je u podnesku od 15. svibnja 2017. predložila da se stečajni postupak obustavi i zaključe budući stečajna masa nije dostatna za podmirenje troška postupka. 
Odredbom članka 203. stavak 1. Stečajnog zakona ( „Narodne novine“ br. 44/96, 29/99, 129/00, 123/03, 82/06, 116/10, 25/12 i 133/12, u daljnjem tekstu SZ ) propisano je da ako se nakon otvaranja stečajnoga postupka pokaže da stečajna masa nije dostatna ni za pokriće troškova postupka, stečajni sudac će obustaviti i zaključiti postupak, time da je odredbom stavka 2. istog članka propisano da će prije donošenja rješenja iz stavka 1. tog članka stečajni sudac pribaviti mišljenje vjerovnika stečajne mase, stečajnog upravitelja i skupštine vjerovnika.

Stoga su ovosudnim rješenjem pod poslovnim brojem 7 St-433/12-94 od 14. lipnja 2017. pozvani vjerovnici stečajne mase da u roku od 15 dana od objave na mrežnoj stranici E-oglasne ploče sudova  podnesu sudu mišljenje povodom prijedloga stečajnog upravitelja za obustavu i zaključenje stečajnog postupka nad stečajnim dužnikom, zbog nedostatnosti stečajne mase za pokriće troškova stečajnog postupka, dok je radi pribavljanja mišljena stečajnih vjerovnika istim rješenjem stečajni sudac sazvao skupštinu vjerovnika za  18. srpnja 2017.  
Poziv vjerovnicima da podnesu mišljenje povodom prijedloga za obustavu i zaključenje stečajnog postupka, kao i vrijeme i mjesto održavanja, te dnevni red skupštine, uz upozorenje da se postupak neće obustaviti i zaključiti ako vjerovnici koji se protive obustavi postupka solidarno predujme dostatan iznos novca za pokriće troškova postupka, u roku koji im je za to stečajni sudac rješenjem odredio,  javno je priopćen na mrežnoj stranice e-Oglasna ploča sudova dana 14. lipnja 2017. te u "Narodnim novinama" broj 64 od 26. lipnja 2017. 
	Uvidom u spis utvrđeno je da ni jedan vjerovnik stečajne mase, kao niti jedan od stečajnih vjerovnika nije podnio sudu pisano mišljenje povodom prijedloga stečajnog upravitelja za obustavu i zaključenje stečajnog postupka nad dužnikom.
	Na skupštinu vjerovnika održanoj 18. srpnja 2017. pored stečajne upraviteljice  pristupio je  zastupnik vjerovnika  Republike Hrvatske.
Stečajna upraviteljica je na skupštini izložila tijek stečajnog postupka i stanje stečajne mase, te izložila kao u Izvješćima od 14. lipnja 2017. i 4. srpnja 2017. te ostala kod prijedloga da se stečajni postupak obustavi i zaključi, budući stečajna masa nije dostatna ni za pokriće svih troškova postupka. 
Prisutni zastupnik vjerovnika Republike Hrvatske je istakao da je suglasan da se stečajni postupak obustavi i zaključi. 
Na skupštini je također donijeta odluka da se novčanim sredstvima koji su na računu dužnika podmire sve dospjele ostale stečajne mase.
Tijekom daljnjeg postupka izvršen je uvid u spis i dokumentaciju priloženu spisu iz koje je utvrđeno  da je stečajni upravitelj postupio po odredbi članka 25. SZ te da je pored ostalog po otvaranju stečajnog postupka doveo u red očevidnik knjigovodstvenih podataka do dana otvaranja stečajnog postupka, da je sastavio predračun troškova postupka, koji je odobren i na izvještajnom ročištu, da je imovinu dužnika popisalo povjerenstvo za popis imovine  na osnovu čijeg izvješća je sastavljeno početno stanje imovine dužnika, da su ispitane sve zaprimljene prijave tražbina.
Nadalje da je nekretnina dužnika prodana u ovršnom postupku pokrenutom prije otvaranja stečajnog postupka iz koje je namiren razlučni vjerovnik, dok je ostala imovina prodana u stečajnom postupku sukladno odluci vjerovnika, da su  iz unovčene imovine djelomičnom diobom namirene utvrđene tražbine vjerovnika prvog višeg isplatnog reda u punom iznosu od 302.055,46 kn, a da je stečajni upravitelj sastavio diobeni popis na dan 31. svibnja 2017., u kojem je označio sve tražbine vjerovnika drugog višeg isplatnog rada utvrđene tijekom postupka u ukupnom iznosu od 9.207.316,14 kn. 
Također je utvrđeno da je stečajni upravitelj postupio po odredbi članka  87.a stavak 1. SZ kojim je propisano da je tijekom cijeloga postupka stečajni upravitelj dužan voditi računa o tome da se iz stečajne mase osiguraju sredstva potrebna za namirenje predvidivih obveza stečajne mase, te da je prigodom isplate pojedinih obveza stečajne mase dužan izdvojiti sredstva potrebna za pokriće onih takvih obveza za koje se osnovano može pretpostaviti da bih ih trebalo namiriti u budućnosti, time da u ovom predmetu po podmirenju svih ostalih obveza stečajne mase  se ne mogu namiriti troškovi stečajnog postupka.
Kako vjerovnici stečajne mase, kao što je navedeno, po objavi poziva na mrežnoj stranici e-Oglasna ploča sudova i u Narodnim novinama nisu dali pisano očitovanje o prijedlogu stečajnog upravitelja, te kako je na skupštini održanoj 18. srpnja 2017. stečajni upravitelj ostao kod prijedloga da se stečajni postupak obustavi i zaključi čemu se zastupnik vjerovnika Republike Hrvatske nije protivio već se s time suglasio, valjalo je temeljem citirane odredbe članka 203. stavak 1. SZ odlučiti kao pod  točkom I. izreke ovog rješenja.
Primjenom odredbe članka 196. stavak 2. i 3. SZ valjalo je odlučiti kao pod točkom  II. i III. izreke ovog rješenja.
Budući je odredbom članka 203. stavak 4. SZ propisano  da stečajni upravitelj može i nakon obustave i zaključenja stečajnog postupka u ime stečajnog dužnika, a za račun stečajne mase nastaviti voditi postupke radi unovčenja imovine dužnika te kako je još uvijek u tijeku postupak kojeg je stečajni upravitelj pokrenuo radi namirenja tražbine od dužnikovog dužnika valjalo je odlučiti kao pod točkom IV.  ovog rješenja.

Dana,  19. srpnja 2017.

  					                                  Stečajni sudac 
                                            				Liljana Ugrin 



UPUTA  O  PRAVNOM  LIJEKU

Protiv ovog rješenja dopuštena je žalba. Žalba se podnosi u roku 8 dana od objave rješenja u Narodnim novinama ili dostave prijepisa rješenja osobama kojima se dostavlja. Žalba se podnosi u tri istovjetna primjerka, a o žalbi odlučuje Visoki trgovački sud Republike Hrvatske.  

